इन सारी बातों को मिलाकर देखें तो ये सब शिवराज का सिरदर्द बढ़ाने वाली चीजें हैं. अगर भाजपा चुनाव जीतती है तो इसका श्रेय केंद्रीय नेतृत्व की रणनीति को जाएगा और अगर भाजपा चुनाव हारती है तो सारा ठीकरा चौहान के माथे पर फूटेगा. चौहान को यह सारी बातें बहुत अच्छी तरह से पता हैं. इसलिए उन्होंने पूरे प्रदेश का कई-कई बार दौरा किया है. उन्होंने इस बात की पूरी कोशिश की है कि आम आदमी तक उनकी सरकारी योजनाएं नारे के बजाय काम के शक्ल में पहुंचें. वे पूरी शिद्दत से लोगों को एहसास करा रहे हैं कि राजे-महाराजे एक किसान के बेटे को तख्त से हटाना चाहते हैं. पार्टी के भीतर भी वह संकेत दे चुके हैं कि दिल्ली के दरबार में मत्था टेकने वाले मठाधीशों को हद से ज्यादा तवज्जो दी गई तो जमीन पर हल चलाने वाले किसान भटक जाएंगे. पूरे देश में भाजपा सरकारों द्वारा चलाई जा रही नाम बदलने की लहर और रह-रहकर मंदिर मुद्दे की शरण में जाने के बजाय शिवराज अब भी अपना काम गिना रहे हैं. वे ऐसा कर पा रहे हैं क्योंकि उन्होंने आम आदमी के लिए काम किया है. लेकिन यह बात खुला रहस्य की इस मुल्क में चुनाव काम पर कम और हवा पर ज्यादा होते हैं. हवा का यही रुख शिवराज की चुनौती है.